Maja paikneb Theo Raudsepa vanemate talumaadel. Ümber värske Finnlamelli liimpuitpalgist suvila asuvad vanad taluhooned, mis uuema ehitise värsket väljanägemist esile toovad. Ja see uuem on tõesti tore - tänu leidlikule lahendusele projekteerimisel sai maja 0-korruse. Nii on maja ühest küljest petlikult madal, teiselt poolt aga kõrge ja avar. Majakese katusekambrist avaneb vaade kui tornist - tänu nõlvakule tekib rõdulviibijal tunne, nagu oleks roninud vaatetorni. Avarad rõdud on aga hea koht mõtete kogumiseks ning kena talukoha silmitsemiseks. Sealt paistavad kirjud mesitarud.  0-korrusel peitub aga meistritöökoda, millist teist väga lihtne leida ei olegi. Maja igapäevaselt kasutavad Taivi ja Rein Raudsepp,  Theo vanemad, teevad seal tänuväärset tööd. Taivi nõelast valmivad Eesti rahvarõivad, mis on lõnga värvimisest alates puhas käsitöö. Korrusel, mis on tegelikult plaanile pandud kui piljardi- ja puhkeruum, seisab rõivastange täis kirjusid ja värvilisi rõivaid, üks ilusam kui teine. Taivi töötuba on rahvariideid hindavatele inimestele teada paik, ei sealt tule võltsi ega praaki.